 रिआसती प्रशासन च जोआबदेही ते पारदर्शिता दी कमी गी लेईऐ जनता दी बक्खी दा थ्होंने आह्‌लिएं शकैतें दी तदाद बधदी गै जा करदी ऐ ते एह्‌दे कन्नै इक बारी फ्ही रिआसती जोआबदेही आयोग (सैक) गी नमां रूप देने दी लोड़ मसूस होन लग्गी पेई ऐ।  गल्त प्रशासन, प्रबंधन ते भ्रश्टाचार च बढ़तरी दिएं सूचना दे परैन्त बी सरकार दा धेआन सैक दी हालती उप्पर नेईं पेआ ऐ जेह्‌ड़ी के पिछलें दौं ब’रें थमां बिना सिरै दे कम्म करा करदी ऐ।  एह् इक बेहतर गैंह् ऐ जेह्‌ड़ी लम्मे समें थमां समस्याएं कन्नै ग्रस्त प्रशासन गी साफ-सुथरा बनाने लेई जरूरी ऐ।  रिआसती दा जोआबदेही आयोग साबका मुक्खमंत्री मुफ्ती मोहम्मद सईद हुंदे कार्यकाल दे दरान गै बिजन कुसै कम्मै काजै दा होई गेआ हा ते अपने टिल्ले-टाले रवैये दी बजा कन्नै एह् कम्म नेई करी सकदा करदा ऐ ते एह्‌दे च मजूद केईएं कमिएं दी बजाह कन्नै जां फ्ही एह्‌दी विकलांगता दी बजाह् कन्नै ईआं होआ करदा ऐ।  एह्‌दे च दिनों-दिन बधदी राजनीतिक दखलंदाजी नै इस्सी इक ऐसा अदारा बनाईऐ रक्खी दित्ता ऐ जेह्‌ड़ा भ्रश्टाचारी लोकें दे खलाफ कोई कार्रवाई नेईं करी सकदा ऐ।  सतर्कता आयोग ते इयै ज्नेह् होरने अदारें साहीं गै रिआसती जोआबदेही आयोग बी अज्ज जां ते पूरी चाल्ली बिना कुसै कम्मकाज आह्‌‌ला बनी गेदा ऐ ते जां फ्ही इक ऐसी एजेंसी बनी गेदा ऐ जेह्‌‌दे कश नां ते कोई स्वायत्तता ऐ ते नां गै कोई उद्देश्य ते एह् भ्रश्टाचार गी दूर करने लेई निक्किएं मुट्टिएं मच्छिएं गी सजा देई सकै।  एह् इक कौड़ी सच्चाई ऐ जे भ्रश्टाचार जेह्‌ड़ा उप्परले स्तर थमां शुरु हुंदा ऐ उस्सी खल्लके स्तर थमां काबू नेईं कीता जाई सकदा।  भ्रश्टाचार दे खलाफ कोई बी लड़ाई होवै नोहाड़ी शुरुआत उप्परले स्तर थमां होनी लोड़चदी ऐ ते सब्भने थमां पैह्‌ल्ले कार्रवाई उप्परले औह्‌‌द्धे उप्पर बैठे दे लोकें दे खलाफ होनी लोड़चदी ऐ ते इत्थुं गै स्वराज दे अधीन कुसै अदारें दी जोआबदेही ते पारदर्शिता दी जरूरत दा पता लगदा ऐ। 